কুকথায় তিনি ‘স্টার’। এ ভাষাতেই বৃহস্পতিবার অনব্রত মণ্ডলকে বিঁধেছিলেন দলেরই সাংসদ শতাব্দী রায়।
সাধারণত তাঁকে উদ্দেশ করে কেউ সমালোচনা বা কটাক্ষ করলে তার জবাব দিতে দেরি করেন না বীরভূমের তৃণমূল জেলা সভাপতি। তবে শতাব্দী রায়ের মন্তব্যের জবাব দেওয়ার ক্ষেত্রে অবশ্য সতর্ক অনুব্রত।

এই বিষয়ে অন্যান্য খবর

অনুব্রতর বিরুদ্ধে বিস্ফোরক শতাব্দী রায়, প্রবল অস্বস্তি তৃণমূলে, দেখুন ভিডিও


শতাব্দী রায়ের মন্তব্যের পরিপ্রেক্ষিতে তাঁর প্রতিক্রিয়া জানতে চেয়ে এবেলা.ইন-এর পক্ষ থেকে ফোন করা হয়েছিল। জবাবে অবশ্য মন্তব্য এড়িয়ে গিয়েছেন তৃণমূলের জেলা সভাপতি। তিনি শুধু বলেন, ‘‘শতাব্দী রায় কী বলেছেন, তা আমি এখনও শুনিনি। আগে শুনে নিই তিনি কী বলেছেন, তার পরে জানাবো।’’
বৃহস্পতিবার রামপুরহাটে একটি কালীপুজোর উদ্বোধনে গিয়ে অনুব্রতর বিরুদ্ধে সরব হয়েছিলেন বীরভূমের তৃণমূল সাংসদ শতাব্দী। তিনি বলেন, কুকথা বলাটাই অনুব্রত মণ্ডলের ব্র্যান্ড হয়ে উঠেছে। সংবাদমাধ্যমেও তা জনপ্রিয়। ভাষার ব্যবহারের ক্ষেত্রে রাজনীতিকদের আরও সতর্ক হওয়ার পরামর্শ দিয়েছিলেন শতাব্দী। জেলা সভাপতির বিরুদ্ধে তৃণমূল সাংসদের এমন মন্তব্যে শাসক দলেও অস্বস্তি বেড়েছে।